Հոգևոր երգչախմբային երգեցողության երեկոյի ավանդությունը Վրաստանում դրվել է մի քանի տարի առաջ և հիմա նպատակ կա այն շարունակելու: Յուրաքանչյուր տարվա հունվար ամսին, նշված եկեղեցիներում հերթականությամբ կատարվում է էկումենիկ աղոթք, և տվյալ եկեղեցին հանդիսանում է այդ տարվա Վրաստանի էկումենիկ կրոնական խորհրդի նախագահողը: Նույն խորհրդի՝ հունվար ամսվա ժողովից հետո որոշում կայացվեց ամեն տարի, Սուրբ Հարության տոնից հետո անցկացնել հոգևոր երաժշտության երեկո: Հոգևոր երգերի բազմազանությունը, տարբեր լեզուներով կատարումը առավել գեղեցկացնում և ինքնատիպ է դարձնում մեր եկեղեցիներում տարբեր կրոնական տոների և արարողությունների ժամանակ հնչող շարականները, մեղեդիներն ու տաղերը: Այն մեզ տեղափոխում է դեպի դարերի խորքը, երբ արարվում էին այս ստեղծագործությունները և տարբեր առիթներով հնչում էին պատմական տաճարներում, թագավորական պալատներում և գեղջկական պարզ եկեղեցիներում: Այս երգեցողությունը նման է գարնանը բնության մեջ ծլարձակող տարբեր ծաղիկների գույների և բույրերի բազմազանությանը, բազմերանգությանը, որ զարդարում է մեր միջավայրը: